Huw Llŷn

Un o Feirdd yr Uchelwyr oedd Huw Llŷn (bl. 1532 - 1594). Roedd yn frawd i Wiliam Llŷn, un o'r mwyaf o feirdd Cymraeg yr 16g, ac yn hanu o benrhyn Llŷn, Gwynedd.

Bywgraffiad
Ganwyd Huw Llŷn yn fab i Risiart ap Dafydd a'i wraig o blasty bychan Cefn Llanfair ym mhlwyf Llanbedrog.John Jones (Myrddin Fardd) (gol.), Cynfeirdd Lleyn (Pwllheli, 1905), tud. 149. Graddiodd yn ddisgybl pencerddaidd yn Eisteddfod Caerwys 1567.

Ymhlith y cerddi ganddo sy'n aros ar glawr ceir cywyddau ac awdlau i noddwyr led-led Cymru, yn cynnwys Simon Thelwall a Henry Rowland yn y gogledd a Thomas Vaughan, Gruffudd Dwnn, George Owen Henllys ac eraill yn y de.Cydymaith i Lenyddiaeth Cymru. Canodd gywydd marwnad i Walter Devereux, Iarll Essex ; dyma'r gerdd Gymraeg draddodiadol gyntaf i gael ei hargraffu, a hynny yn Llundain yn 1577 fel atodiad i bregeth Saesneg a draddododd Richard Davies, Esgob Tyddewi, yng ngwasanaeth angladd yr iarll yng Nghaerfyrddin yn y flwyddyn honno.Gwyn Thomas, Eisteddfodau Caerwys (Caerdydd, 1968), tud. 20.

Cymerodd ran mewn ymrysonau barddol a fu'n enwog yn eu ddydd, un ohonynt gyda Siôn Mawddwy a'r llall gyda'i frawd Wiliam Llŷn, Siôn Phylip, Ieuan Tew Brydydd Ieuanc a Hywel Ceiriog.

Llyfryddiaeth
Cyhoeddwyd detholiad o gerddi'r bardd yn:
John Jones (Myrddin Fardd) (gol.), Cynfeirdd Lleyn (Pwllheli, 1905), tt. 149-156.

Cyfeiriadau

Categori:Beirdd Cymraeg
Categori:Beirdd yr Uchelwyr
Categori:Genedigaethau'r 1530au
Categori:Llenorion yr 16eg ganrif o Gymru
Categori:Marwolaethau'r 1590au
Categori:Pobl o Lŷn